REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/231-19

30. septembar 2019. godine

B e o g r a d

ZAPISNIK

86. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 30. SEPTEMBRA 2019. GODINE

Sednica je počela u 13,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mirčić, Aleksandar Stevanović, Milorad Mijatović, Momo Čolaković, Milan Lapčević, Vojislav Vujić i Zoltan Pek.

Sednici je prisustvovao i Zoran Despotović (zamenik Miljana Damjanovića).

Sednici nisu prisustvovali članovi Odbora Dušan Bajatović i Goran Ćirić, niti njihovi zamenici.

Na predlog predsednika, Odbor je većinom glasova (12 „za“, dva narodna poslanika nisu iskoristili pravo glasa) utvrdio sledeći:

D n e v n i r e d :

1. Razgovor sa kandidatom za izbor člana Komisije za hartije od vrednosti;
2. Utvrđivanje Predloga odluke o izboru člana Komisije za hartije od vrednosti.

**PRVA TAČKA DNEVNOG REDA:** Razgovor sa kandidatom za izbor člana Komisije za hartije od vrednosti

Predsednik Odbora je obavestila članove i zamenike članova Odbora da je Narodna skupština 3. aprila 2019. godine, na Trećoj sednici Prvog redovnog zasedanja, na predlog Odbora donela Odluku o izboru predsednika Komisije za hartije od vrednosti, kojom je na funkciju predsednika izabrala Marka Jankovića koji je do tada bio na funkciji člana Komisije za hartije od vrednosti.

Predsednik Odbora je takođe podsetila je da je članom 245. Zakona o tržištu kapitala („Službeni glasnik RS“, br. 31/11, 112/15 i 108/16) propisano da Komisija za hartije od vrednosti ima pet članova, uključujući i predsednika Komisije, kao i da Predsednika i članove Komisije bira i razrešava Narodna skupština Republike Srbije na predlog nadležnog radnog tela za poslove finansija Narodne skupštine Republike Srbije, kao i da ako predsedniku, odnosno članu Komisije prestane funkcija pre isteka mandata, novi predsednik, odnosno član Komisije bira se na period do isteka mandata predsednika, odnosno člana kome je funkcija prestala. Stoga je potrebno da Narodna skupština izabere člana Komisije za hartije od vrednosti, sa mandatom koji će trajati do isteka mandata od pet godina, na koji je 23. novembra 2016. godine izabran Marko Janković.

Odbor je, u skladu sa članom 245. Zakona o tržištu kapitala, pokrenuo postupak izbora jednog člana Komisije, nakon čega je upućen poziv poslaničkim grupama da dostave Odboru pisani predlog kandidata za člana Komisije, najkasnije do 10. septembra 2019. godine. Do navedenog roka predlog kandidata za člana Komisije, sa biografijom i izjavom o prihvatanju kandidature i o ispunjavanju uslova iz čl. 246. i 247. Zakona o tržištu kapitala, kao i sa predlogom plana programa rada Komisije, podnela je samo Poslanička grupa Srpska napredna stranka, koja je predložila Mariju Đorđević.

U nastavku sednice obavljen je razgovor sa kandidatom Marijom Đorđević, u skladu sa članom 203. Poslovnika Narodne skupštine. Pitanja kandidatu postavio je narodni poslanik Aleksandar Stevanović.

**DRUGA TAČKA DNEVNOG REDA:** Utvrđivanje Predloga odluke o izboru člana Komisije za hartije od vrednosti

Na predlog predsednika, Odbor je, jednoglasno (11 „za“), utvrdio Predlog odluke o izboru Marije Đorđević za člana Komisije za hartije od vrednosti.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 13,30 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić